  Виталий Пронин Таӵе ужрад Удмуртиын 10-тӥ арзэ ортчылэ ни. Ож лудысь бертымтэ эшъёссэс буре вайыны кичӧлтонэн потӥзы вал Балезиноысь пӧсь интыосы ветлэм ветеранъёс. Соос пӧлын вал Балезиноысь Чечняын ожмаськем воргорон Шафик Дюкин. Нялтас вераса, со 6 пол сӧсырмылыны шедьылӥз.- Огпол ёросысь Чечняе ветлэм воргоронъёсын пумиським, куспамы вераським бырем эшъёсмес ӵош люкаськыса, семьяоссэс ӧтьыса, тодэ ваёно шуыса, - вераз Ш. Дюкин. Ш. ДюкинОзьы Балезиное котькуд ар быдэс Удмуртиысь пӧсь интыосын - Афганистанын, Нагорный Карабахын, Чечняын – ожмаськемъёсты буре ваё. Ужрадэ пыриськиз  Удмурт Тӧролэн но Правительстволэн администрациенызы кивалтӥсь Сергей Смирнов. Со но Балезино ёрослэн йырыз Юрий Новойдарский,  пось интыосы ветлэм  ветеранъёс но вань калык быремъёсты буре ваизы, тау каризы сыӵе ӟеч воргоронъёсты будэтэм  анай-атайёслы но шор площадьысь синпелет вӧзы сяська кертэттъёс понӥзы. Балезиное лыктэмъёс пӧлын вал Яр ёросысь Дизьмино гуртысь нылпиос  Сергей Колегов дышетӥсенызы. Воргорон Афганистанын службазэ нуиз, со понна «За отвагу» медален пусъемын. Пӧсь интые ветлэмез берегес ик школае ужаны иныяськиз, нылпиослы вордӥськем шаерзэс яратон мылкыд паӵатон бордын тырше, соослэсь ӟеч адямиос мед будозы шуыса сюлмаське.Валерий Иванович Макаров Балезино ёросысь Сергино гуртын тракторист луыса ужа. Службазэ нуиз Афганистанын. Уно пол ваче син пумиськылӥз душманъёсын, кутылӥз соосты пленэ. Нош одӥг соослэн группазы, 15-20 адями, ӝегатӥзы  600-лэсь ятыр Пакистанысь Афганистанэ ожтӥрлык, пӧртэм техника нуись караванэз.  Ожмаськонэ пыриськемез понна Валерий Иванович «За отвагу» медален пусемын. Балезиноысен со, 35 ар ортчем бере, нырысьсэ пумиськиз Афганистатын службазэ ӵош нуэм эшеныз.Ужрад дыръя радъямын «Солдат войнаез уг бырйы» музейной адӟытон, калык тодмасткиз ож тӥрлыкен но котькудӥз сэрттыны-бичаны быгатӥз автоматэз, пистолетэз. Пӧсь  интыос ветлэм ветеранъёс но егит спортсменъёс куспын футболъя  ӵошатскон ортчиз. Сцена вылысен чузъяськизы врдӥськем шаерез яратон но ожлы сӥзем кырӟанъёс, вань мылкыд карисьёс утялскизы солдат ӝукен.Ангелина СнигиреваТуспуктэмъёс басьтэмын http://www.udmurt.ru сайтысь  